"Sauli" ei kertonut ohjelmassa koko nimeään, mutta mitä ilmeisimmin kyseessä oli presidentti Sauli Niinistö. Soittajan kysymykset käsittelivät palsternakkaa ja ojakärsämöä.

– Siellä on meillä soittovuorossa Sauli, moi.

– No hei hei, hyvää iltaa, ja kiitos hienosta ohjelmasta.

Radio Suomen Luonto-Suomi: Luonnonkukkien loistetta -ohjelmassa koettiin tänään keskiviikkona yllättävä hetki, kun lähetykseen soitti "Sauli Naantalista".

Soittaja ei kertonut lähetyksessä koko nimeään, mutta kaikesta päätellen kyseessä oli mitä ilmeisimmin tasavallan presidentti Sauli Niinistö.

Hänellä oli ohjelman juontajille kaksi kysymystä: ensimmäinen koski palsternakkaa, toinen ojakärsämöä.

Tallenteesta käy ilmi, mitä toimittajat vastasivat soittajalle.

"Kyllä luonto on ihmeellinen"

Soittajan suosikkikasviksi paljastui lähetyksessä valkolehdokki. Hän totesi, että on nähnyt valkolehdokkeja tänäkin kesänä.

– Illalla, kun lähtee liikkeelle, niin ei tarvitse silmiä käyttää, leppoisana kesäiltana, tuoksuu, tuoksu tuo vierelle.

Kukat ovat käsittämättömän kauniita, soittaja sanoi.

– Hämmentävää joskus ajatella, kun näkee esimerkiksi vaikka ranta-alpin ja mesiangervon vierekkäin ja sitten jää tuumailemaan, että kun molemmat syövät samaa multaa ja juovat samaa vettä, niin miten niistä voi tulla niin erilaisia.

– Kyllä luonto on ihmeellinen, hän totesi puhelun päätteeksi.

Aiemmin heinäkuussa myös kiekkolegenda Teemu Selänne soitti Radio Suomen suoraan lähetykseen. Tuolloin ohjelma oli Puhelinlangat laulaa.